La Comissió Jurídica Assessora, reunida el 5 de març de 2020, amb la presidència del Sr.
Maria Mercè Darnaculleta i Gardella, Francesc Esteve i Balagué, Marta Franch i Saguer, Alfredo Galán Galán, Francesc Homs i Molist, Marc Marsal i Ferret, Carles Mundó i Blanch, Joan Pagès i Galtés, Eva Pons i Parera, Sonia Ramos i González, Lluís Saura i Lluvià, i Antoni Vaquer i Aloy, i essent-ne ponent el Sr.
Joan Manuel Trayter i Jiménez, ha aprovat el Dictamen següent:
El 12 de juny de 2009, la Junta de Govern Local de l'Ajuntament de Cadaqués va aprovar inicialment la modificació del Pla parcial 6.2 Sa Guarda, presentada pel president de la Junta de Compensació del Pla parcial 6.2 Sa Guarda, el Sr.
A. El 9 de juliol de 2009 es va publicar al diari El Punt, i el 20 de juliol de 2009 al Butlletí Oficial de la Província.
L'11 de desembre de 2009, el Ple de l'Ajuntament va aprovar provisionalment la modificació del Pla parcial 6.2 Sa Guarda.
El 12 de març de 2010, la Comissió Territorial d'Urbanisme va aprovar definitivament la modificació del Pla parcial 6.2 Sa Guarda.
El 30 de juliol de 2010, el Ple de l'Ajuntament va verificar el text refós de la modificació esmentada, i el 29 de setembre de 2010 la Comissió Territorial d'Urbanisme va donar conformitat al text refós de la modificació del Pla parcial 6.2 Sa Guarda.
L'11 d'octubre de 2010, el president de la Junta de Compensació va presentar la documentació sobre el Projecte d'urbanització i va sol·licitar que es duguessin a terme els tràmits corresponents per a l'aprovació inicial.
El 10 de desembre de 2010, la Junta de Govern Local va acordar aprovar inicialment el Projecte d'urbanització del Pla parcial 6.2 Sa Guarda.
En l'acord referit es va decidir trametre aquest projecte a l'Agència Catalana de l'Aigua (ACA) per a l'informe i l'autorització pertinents, així com sotmetre l'expedient a informació pública i notificar-ho als interessats.
Durant el termini d'exposició pública s'hi van presentar diversos escrits d'al·legacions en contra.
El 7 d'octubre de 2011, la Junta de Govern Local va acordar sol·licitar a la CTUG la revisió d'ofici de l'acord d'aprovació de la modificació puntual del Pla parcial Sector 6.2 Sa Guarda, així com deixar en suspens la tramitació del Projecte d'urbanització del sector, que s'estaven tramitant d'una manera simultània, fins a la resolució del procediment de revisió d'ofici de la modificació puntual del Pla parcial 6.2 Sa Guarda, i es van desestimar les al·legacions presentades.
El 17 d'octubre de 2011, a petició del servei tècnic de l'Ajuntament, Aqualia, concessionària de la gestió del servei municipal d'abastament d'aigua de Cadaqués, va emetre un informe sobre la xarxa d'abastament existent en aquell moment a Cadaqués, en què manifestava, entre d'altres punts, que per a construir nous habitatges a la zona de Sa Guarda era necessari que el promotor construís un pou nou, amb una funció reguladora del dèficit puntual de cabals a l'estiu, i un nou dipòsit en aquesta zona amb una estació de bombeig que garantís la pressió mínima i ampliés la capacitat d'emmagatzematge dels dipòsits municipals.
El 14 de novembre de 2011, la Demarcació Territorial de Girona de l'ACA va emetre l'informe sol·licitat, en què informava favorablement sobre el Projecte d'obres bàsiques d'urbanització del Sector 6.2 Sa Guarda, amb un seguit de prescripcions, entre les quals figurava la necessitat d'acreditar la suficiència de recursos d'aigua per a cobrir la demanda dels nous sectors de sòl urbà i urbanització planificats, entre ells la del Sector Sa Guarda.
L'informe referit va ser subscrit pel director de l'ACA, per la tècnica, i per la cap de la Unitat de Gestió del Domini Públic Hidràulic de la Demarcació Territorial de Girona, el 17 de novembre de 2011.
El 17 de novembre de 2011, la Comissió Territorial d'Urbanisme de Girona va acordar iniciar el procediment de revisió d'ofici per a declarar la nul·litat dels acords adoptats en les sessions de 12 de març i 29 de setembre de 2010, atès que no s'havia seguit el procediment establert legalment, ja que la modificació del planejament derivat comportava una zonificació diferent de les zones verdes o espais lliures previstos pel planejament vigent.
El 26 d'octubre de 2012, el conseller de Territori i Sostenibilitat, amb el dictamen previ favorable de la Comissió Jurídica Assessora (Dictamen 338/2012), va declarar la nul·litat de ple dret dels acords de la Comissió Territorial d'Urbanisme de Girona, de 12 de març i 29 de setembre de 2010, i va disposar que es retornés l'expedient de modificació a la CTUG perquè n'efectués la tramitació corresponent.
El 30 de gener de 2013, el Ple de l'Ajuntament de Cadaqués va aprovar el text refós de la modificació del Pla parcial 6.2 Sa Guarda, juntament amb la memòria annexa de justificació de la no-alteració de la funcionalitat, la superfície, i la localització del sistema d'espais lliures.
El 8 d'abril de 2013, el conseller de Territori i Sostenibilitat va aprovar definitivament la modificació puntual del Pla parcial 6.2 Sa Guarda.
El 26 d'abril de 2013, la Junta de Govern Local de l'Ajuntament de Cadaqués va acordar aixecar la suspensió de la tramitació del Projecte d'urbanització del Pla parcial 6.2 Sa Guarda.
Contra l'acord esmentat, el Sr.
C van interposar sengles recursos de reposició, que es van inadmetre, en considerar que es tractava d'un acte de tràmit.
El 21 de juny de 2013, la Junta de Govern Local de l'Ajuntament de Cadaqués va aprovar definitivament el Projecte d'urbanització que afecta l'àmbit d'actuació del Pla parcial Sector 6.2 Sa Guarda.
L'anunci de l'aprovació definitiva es va publicar al Diari Oficial de la Generalitat de Catalunya núm. 6418, de 16 de juliol de 2013 i al Butlletí Oficial de la Província de Girona núm. 137, de 17 de juliol de 2013, i es va notificar a tots els interessats.
No consta en l'expedient cap actuació documentada a partir d'aquest moment fins a l'any 2017.
Segons consta en l'expedient tramès, des del 26 de juny de 2017 fins al 4 d'abril de 2019, van presentar escrits d'al·legacions en contra del Projecte d'urbanització les persones i entitats següents: Els dies 26 de juny i 19 de juliol de 2017, un particular, el Sr.
D, que va instar la revisió d'ofici de la modificació del Pla parcial i del Projecte d'urbanització.
Els dies 14 i 19 de novembre de 2018; 10, 14 i 25 de gener, 1 de febrer, 20 i 25 de març, i 2 i 4 d'abril de 2019, l'Associació d'Amics de la Natura de Cadaqués, en què instava a l'Ajuntament la revisió d'ofici del Pla parcial i del projecte urbanístic, entre d'altres aspectes que al·legava en contra.
No consta en l'expedient tramès que s'hagi donat resposta a cap dels escrits referits.
El 12 de març de 2019, el secretari d'Hàbitat Urbà i Territori del Departament de Territori i Sostenibilitat va comunicar a l'Ajuntament la presentació d'un escrit de l'Associació Amics de la Natura de Cadaqués en què instava la revisió d'ofici del projecte d'urbanització.
El 13 de març de 2019, FCC Aqualia, SA, va presentar un escrit davant l'Ajuntament com a resposta a la petició d'actualització d'informe emès el 17 d'octubre de 2011.
El 14 i 15 de març de 2019, la Junta de compensació promotora va presentar un escrit davant l'Ajuntament en què manifestava que havien tingut coneixement que s'estava estudiant la possibilitat d'incoar un procediment de revisió d'ofici del projecte urbanístic, d'acord amb l'informe emès per Aqualia, SA, el 17 d'octubre de 2011 i mostrava la seva oposició.
El 21 de març de 2019, la secretària interventora de l'Ajuntament va emetre un informe, ateses les peticions de revisió d'ofici formulades i la interposició d'un recurs contenciós administratiu, en les conclusions del qual es posa de manifest que hi ha una infracció del principi de jerarquia normativa; una vulneració de l'acreditació de la capacitat de la xarxa d'abastament d'aigua per la nova implantació del sector residencial; omissió dels informes que han d'acompanyar l'aprovació inicial i definitiva i una manca de la previsió efectuada per l'ACA sobre la inclusió del pressupost d'urbanització del cost de totes les obres fora de l'àmbit del sector per a l'ampliació i millora de les xarxes d'abastament.
Així mateix, sol·licitava informe a l'arquitecte municipal, a l'assessor urbanista i a l'enginyer extern, que van ser emesos en dates 28 de març, 15 d'abril i 6 de maig de 2019.
El 8 d'abril de 2019, el secretari d'Hàbitat Urbà i Territori del Departament de Territori i Sostenibilitat va requerir a l'Ajuntament que iniciés el procediment de revisió d'ofici per causa de nul·litat de ple dret de l'article 47.1 de l'LPAC, d'acord amb els fonaments següents: no constava en la documentació gràfica la situació del pou i les seves característiques i no quedava garantida la suficiència de recursos hídrics.
Així mateix, recordava a l'Ajuntament que l'àmbit de Sa Guarda quedava afectat per la suspensió potestativa de tramitacions i llicències acordada per la CTUG, en l'acord de data 17 de gener de 2019, amb motiu de l'estudi del Pla director urbanístic de revisió de sòls no sostenibles del litoral gironí.
El 9 de maig de 2019, la secretària interventora va reiterar el contingut íntegre de l'informe anterior de 21 de març de 2019.
El 20 de maig de 2019, la Junta de Govern Local va adoptar l'acord d'inici del procediment de revisió d'ofici de l'aprovació definitiva del Projecte d'urbanització en poder estar afectada per nul·litat de ple dret, segons que preveu l'article 47.1 de l'LPAC.
En el marc d'aquest acord es va adoptar la suspensió de l'execució de l'acte i del projecte urbanístic, i la notificació als interessats; l'obertura d'un període d'informació pública, així com la suspensió del termini legal per a resoldre fins que la Comissió Jurídica Assessora emeti el dictamen.
L'acord esmentat es va publicar al Butlletí Oficial de la Província de Girona núm. 110, de 7 de juny de 2019.
Mitjançant un escrit de 12 de juny de 2019, la Junta de compensació promotora va posar de manifest la condició d'interessada en el procediment.
Assenyalava que el 7 de maig de 2019 havia presentat un escrit en què sol·licitava una còpia de l'ofici del Departament de Territori i Sostenibilitat que instava la incoació del procediment de revisió d'ofici i que n'no havia rebut resposta.
Sol·licitava una còpia de tota la documentació que figurava en l'expedient, amb suspensió del termini per a formular-hi al·legacions, i una pròrroga de vint dies concedida per l'Ajuntament mitjançant escrit de l'alcalde 14 de juny de 2019.
D va interposar un recurs de reposició davant l'Ajuntament de Cadaqués contra l'acord de la Junta de Govern de 20 de maig de 2019 d'inici de procediment de revisió d'ofici, i va sol·licitar que es dictés un altre acord que inclogués tant la revisió d'ofici del projecte d'urbanització com la del Pla parcial.
Mitjançant un escrit de 26 de juny de 2019, l'Associació d'Amics de la Natura de Cadaqués va presentar un escrit d'al·legacions.
Sol·licitava a l'Ajuntament continuar la tramitació del procediment de revisió d'ofici; demanar l'informe preceptiu de la Comissió Jurídica Assessora; declarar la nul·litat de ple dret de l'acord d'aprovació definitiva del Projecte urbanístic, i obrir un expedient d'investigació dels motius del retard en la incoació del procediment de revisió d'ofici i la paralització de les obres d'urbanització de Sa Guarda des de l'informe de la Secretaria municipal de 21 de març de 2019, i del requeriment de 8 d'abril de 2019 tramès pel Departament de Territori i Sostenibilitat.
Durant el tràmit d'informació pública de l'acord d'inici del procediment de revisió d'ofici hi van presentar al·legacions les entitats següents: Associació Institució Altempordanesa per a la Defensa i l'Estudi de la Natura (IAEDEN), Associació SOS Empordanet i Associació de Naturalistes de Girona.
El 8 de juliol de 2019, la Junta de compensació promotora va presentar un escrit mitjançant el qual interposava recurs de reposició contra l'acord de la Junta de Govern Local de 20 de maig de 2019, en què sol·licitava que es declarés la inadmissió de les sol·licituds de revisió efectuades, i es deixés sense efecte la suspensió de l'execució del projecte d'urbanització i es procedís a l'arxivament de l'expedient.
Mitjançant un escrit de 19 de setembre de 2019, la Junta de compensació promotora va manifestar a l'Ajuntament que en vista del temps transcorregut des de la interposició del recurs sense haver-se resolt expressament, atès que s'havia acabat el període moratòria d'obres estivals, que les obres en curs estaven emparades pel planejament vigent i pel projecte d'urbanització aprovat el 2013, i que la suspensió acordada era arbitrària i provocava a la Junta uns greus perjudicis, comunicava la represa immediata de les obres aturades.
El 4 d'octubre de 2019, la secretària interventora va emetre un informe sobre la resolució del recurs de reposició interposat per la Junta de compensació promotora i va proposar a la Junta de Govern Local que adoptés l'acord de desestimar el recurs de reposició interposat per la promotora amb l'advertiment que l'ordre de suspensió de l'execució del projecte d'urbanització era plenament vigent.
Aquesta proposta es va acordar per la Junta de Govern Local en la sessió de 4 d'octubre de 2019.
El mateix 4 d'octubre de 2019, la secretària interventora va formular una proposta de resolució a la Junta de Govern Local, de declaració de nul·litat de ple dret de l'acord de 21 de juny de 2013, per no haver-se procedit a una nova tramitació del projecte d'urbanització en vista de la declaració de nul·litat dels acords d'aprovació definitiva adoptats el 12 de març i el 22 de setembre de 2010, a l'empara de l'article 62.1.e) de l'LRJPAC.
No haver-se acreditat la suficiència de recursos hídrics, situació del pou i títol concessional pel desenvolupament del pla parcial, d'acord amb l'informe de l'ACA i de l'article 25 de la Llei d'aigües, a l'empara del que disposa l'article 62.1.f) de l'LRJPAC.
L'alcaldessa de Cadaqués va dictar el mateix dia 4 d'octubre de 2019 una proposta d'acord a adoptar per la Junta de Govern Local en la part dispositiva del qual assumia l'informe proposta emès per la secretària interventora el 4 d'octubre de 2019; sol·licitar a la Comissió Jurídica Assessora la petició de dictamen i suspendre el termini legal per a resoldre el procediment.
El 9 d'octubre de 2019, l'Ajuntament va formular la sol·licitud de dictamen a la Comissió Jurídica Assessora davant el Departament de la Presidència a través de la plataforma EACAT.
Amb dates de 14 i 31 d'octubre i 8 de novembre de 2019, la Sub-direcció General d'Assistència Jurídica i d'Innovació a l'Administració Local va requerir a l'Ajuntament documentació complementària, la qual cosa fou atesa el 12 de novembre de 2019.
El 18 de novembre de 2019, la sub-directora general d'Assistència Jurídica i d'Innovació a l'Administració Local va informar favorablement sobre la tramesa de l'expedient a la Comissió Jurídica Assessora.
El 22 de novembre de 2019 va tenir entrada a aquest òrgan consultiu la petició de dictamen formulada pel secretari d'Administracions Locals i de Relacions amb l'Aran, per delegació, d'acord amb la Resolució PRE/1384/2019, de 21 de maig, de delegació de competències de la persona titular del Departament de la Presidència (DOGC núm. 7882, de 24 de maig de 2019).
El Ple de la Comissió, en la sessió del dia 28 de novembre de 2019, va admetre a tràmit la petició referida i en va designar ponent.
En la sessió del Ple del dia 16 de gener de 2020 es va acordar ampliar en un mes el termini per a dictaminar i el president, per ofici del 17 de gener següent ho va comunicar al secretari d'Administracions Locals i de Relacions amb l'Aran.
Per acord del Ple de data 28 de gener de 2020 es va acordar suspendre l'emissió de dictamen atesa la necessitat de completar la documentació tramesa, la qual cosa fou atesa per l'Ajuntament mitjançant escrit presentat el 7 de febrer de 2020.
Se sotmet a la consideració de la Comissió Jurídica Assessora l'expedient de revisió d'ofici tramitat per l'Ajuntament de Cadaqués per tal de declarar la nul·litat de ple dret de l'acord de la Junta de Govern de 21 de juny de 2013 en virtut del qual es va aprovar definitivament el Projecte d'urbanització del Pla parcial Sector 6.2 Sa Guarda de Cadaqués, publicat al Butlletí Oficial de la Província de Girona núm. 6418, de 16 de juliol de 2013.
El Sector 6.2 Sa Guarda, situat al nord de la població de Cadaqués, s'estructurava inicialment en 17 finques, amb un total d'11 propietaris.
El Pla general d'ordenació urbana de Cadaqués, aprovat definitivament per la Comissió Territorial d'Urbanisme de Girona (en endavant, CTUG) el 17 de juliol de 1986, va establir que el tipus d'ordenació d'aquest sector seria el d'edificació aïllada o aparionada i l'ús el d'habitatge unifamiliar, i preveia per al sector un total de 105 habitatges.
En data 13 de juliol de 1995, la CTUG va aprovar definitivament el Pla parcial del Sector 6.2 Sa Guarda, i donava conformitat al seu text refós en data 29 de setembre de 2005.
Aquest Pla parcial va ser objecte de modificació a proposta del president de la Junta de Compensació; modificació que va ser aprovada definitivament per la CTUG el 12 de març de 2010, que va validar el text refós el 29 de setembre del mateix any.
La modificació del Pla parcial aprovada l'any 2010 va ser declarada nul·la per Resolució del director general d'Urbanisme de 13 de juliol de 2012, previ el procediment de revisió d'ofici informat per aquesta Comissió en el Dictamen 338/2012.
La declaració de nul·litat es va fonamentar en el fet que no s'havia seguit el procediment qualificat per a aquells supòsits en què el nou planejament comporta una diferent zonificació de les zones verdes o espais lliures previstos pel planejament vigent.
Després de la declaració de nul·litat, en data 8 d'abril de 2013, va ser aprovada definitivament la modificació del Pla parcial Sector 6.2 Sa Guarda, que incorporava una memòria annexa justificativa de la modificació de les zones verdes; i que, segons s'indica a l'expedient, no comporta canvis en relació amb la modificació del Pla parcial redactada l'any 2010.
Doncs bé, el present procediment de revisió d'ofici versa, com ja s'ha dit, sobre el Projecte d'urbanització del Pla parcial Sector 6.2 Sa Guarda, aprovat el 21 de juny de 2013, això és, el projecte d'obres dirigit a dur a terme l'execució material de les determinacions del Pla parcial aprovat definitivament en data 8 d'abril de 2013.
Les obres vinculades a aquest projecte, segons consta en l'expedient, es van iniciar al gener de 2019, tot i que es van suspendre en data 20 de maig de 2019, quan es va adoptar l'acord d'incoació del present expedient de revisió d'ofici.
La iniciació de l'expedient de revisió d'ofici, adoptada el 20 de maig de 2019, ve motivada per dues sol·licituds de revisió presentades a instància de part, que es poden sintetitzar en els termes següents:
En data 26 de juny de 2017, el Sr.
D va sol·licitar a l'Ajuntament de Cadaqués la revisió d'ofici del Projecte d'urbanització del Pla parcial Sector 6.2 Sa Guarda de Cadaqués; sol·licitud que fou reiterada en data 19 de juliol de 2017.
Essencialment, l'instant considera que el Projecte d'urbanització és nul per ser-ho també el Pla parcial.
Sense citar d'una manera expressa cap motiu de nul·litat de ple dret, es fa referència al principi de jerarquia normativa, i cita l'article 9.3 de la Constitució i l'article 13 del Decret legislatiu 1/2010, de 3 d'agost, pel qual s'aprova el text refós de la Llei d'urbanisme de Catalunya (TRLUC); la prohibició del frau de Llei (article 6.6 del Codi civil); i el principi de bona fe (article 7 del Codi civil i article 111.7 del Codi civil de Catalunya).
En data 14 de novembre de 2018, la representant de l'entitat Amics de la Natura de Cadaqués va sol·licitar que s'incoés un procediment de revisió d'ofici del Projecte d'urbanització del Pla parcial 6.2 Sa Guarda, així com la paralització de les obres iniciades; sol·licitud que es va reiterar en diversos escrits posteriors, en els quals es van aportar més documents.
En els seus escrits, tal com es veurà més endavant, aquesta entitat fa referència a una sèrie de deficiències del Pla parcial, i no pròpiament del Projecte d'urbanització; i, en relació amb l'aprovació d'aquest últim, s'indica que s'ha vulnerat totalment i absolutament el procediment legalment establert.
Essencialment, s'afirma que la declaració de nul·litat de la modificació del Pla parcial de 2010 en virtut de la Resolució del director general d'Urbanisme de 13 de juliol de 2012, hauria d'haver comportat la repetició de tots els tràmits vinculats a l'aprovació del Projecte d'urbanització que s'havien realitzat amb anterioritat (l'aprovació inicial, el tràmit d'informació pública i l'emissió d'informes).
Així mateix, la sol·licitant considera que no s'ha complert amb les prescripcions dels Informes de l'Agència Catalana de l'Aigua (en endavant, ACA) i l'entitat Aqualia, que és l'empresa concessionària de la gestió de l'aigua al municipi de Cadaqués.
Segons consta en l'expedient, els escrits anteriors es van trametre a la Junta de Compensació del Pla parcial núm. 6.2 Sa Guarda i al Departament de Territori i Sostenibilitat, per tal que al·leguessin tot allò que estimessin convenient.
El Departament, en l'escrit tramès a l'Ajuntament el 8 d'abril de 2019, indicava que era procedent incoar un expedient de revisió d'ofici; que, al seu entendre, el Projecte d'urbanització no garantia la suficiència de recursos d'aigua i que, per aquest motiu, l'aprovació del Projecte d'urbanització podia incórrer en la causa de nul·litat de ple dret recollida en l'article 47.1.f) de la Llei 39/2015, d'1 d'octubre, de procediment administratiu de les administracions públiques (LPAC), ja que comportava l'adquisició de facultats o drets sense reunir els requisits essencials per a adquirir-los.
La proposta de resolució sotmesa a dictamen proposa declarar la nul·litat de ple dret de l'acord de la Junta de Govern Local de l'Ajuntament de Cadaqués de 21 de juny de 2013, en virtut del qual es va aprovar el Projecte d'urbanització del Pla parcial Sector 6.2 Sa Guarda pels motius següents:
L'aprovació del Projecte d'urbanització es va realitzar prescindint totalment i absolutament del procediment legalment establert (art. 62.1.e) LRJPAC, actual art. 47.1.e) LPAC), ja que no es va procedir a una nova tramitació del projecte d'urbanització a la vista de la declaració de nul·litat dels acords d'aprovació definitiva de la CTUG de 12 de març de 2010 i 22 de setembre de 2010, en virtut dels quals es va aprovar el Pla parcial.
L'aprovació del Projecte d'urbanització és contrària a la legalitat vigent i ha comportat l'adquisició de facultats i drets perquè mancaven els requisits essencials per a adquirir-los (art. 62.1.f) LRJPAC, actual art. 47.1.f) LPAC), ja que no es va acreditar la suficiència de recursos hídrics, situació del pou i títol concessional per al desenvolupament del Pla parcial del Sector 6.2 Sa Guarda, d'acord amb l'informe de l'ACA i l'article 25 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües.
La intervenció de la Comissió Jurídica Assessora és preceptiva, de conformitat amb l'article 72 de la Llei 26/2010, de 3 d'agost, de règim jurídic i de procediment de les administracions públiques de Catalunya; l'article 106.1 de l'LPAC, i l'article 8.3.c) de la Llei 5/2005, de 2 de maig, reguladora de la Comissió Jurídica Assessora, que subjecta al dictamen previ favorable de l'òrgan consultiu la revisió dels actes nuls de ple dret.
La revisió d'ofici dels actes administratius
L'article 106.1 de l'LPAC (anteriorment, l'article 102.1 de l'LRJPAC) preveu que les administracions públiques, en qualsevol moment, per iniciativa pròpia o a sol·licitud de l'interessat, i amb el dictamen previ favorable de l'òrgan consultiu corresponent, han de declarar d'ofici la nul·litat dels actes administratius que hagin esgotat la via administrativa o que no hagin estat objecte de recurs, sempre que s'hi doni alguna de les causes de nul·litat de ple dret que recull l'article 47.1 de l'LPAC (anterior art. 62.1 de l'LRJPAC).
En vista de la regulació citada, i abans d'entrar en el fons de l'assumpte, cal destacar que, tal com ha tingut oportunitat de declarar aquesta Comissió en diverses ocasions, la declaració de nul·litat de ple dret d'actes administratius o de disposicions generals té un caràcter excepcional, ja que comporta que aquests s'eliminin del món jurídic, i és contrari, per tant, al principi de conservació dels actes administratius.
De conformitat amb l'anterior, el procediment de revisió d'ofici dels actes administratius, que, en el cas de prosperar, desemboca en la declaració de nul·litat de l'acte objecte de revisió, està subjecte en l'ordenament jurídic vigent a la concurrència d'una sèrie de motius taxats, que es concreten en les causes de nul·litat de ple dret dels actes administratius que ja recollia l'article 62.1 de l'LRJPAC i, en els mateixos termes, estan previstes a l'actualitat en l'article 47.1 de l'LPAC.
Entre les possibles causes de nul·litat i, per tant, com a motius taxats que justifiquen l'exercici de la revisió d'ofici, es troba la recollida en l'article 62.1.e) de l'LRJPAC, aplicable a aquells actes administratius dictats prescindint totalment i absolutament del procediment legalment establert; i en l'article 62.1.f) de l'LRJPAC, que estableix que són nuls de ple dret els actes administratius pels quals s'adquireixen drets o facultats quan es manca dels requisits essencials per a la seva adquisició.
Les anteriors consideracions revesteixen especials matisos quan l'actuació administrativa respecte a la qual es pretén la revisió afecta l'activitat urbanística.
En aquest cas, l'actuació administrativa pren com a punt de partida la classificació del sòl, perquè d'aquesta classificació deriven la destinació i els usos de cada sòl en el present i en el futur, els drets i deures que tenen els propietaris respecte d'aquest i les actuacions que l'Administració pot o no pot dur a terme.
Pel que fa al sòl urbanitzable (art. 33 del TRLUC), s'identifica amb aquells terrenys que el pla d'ordenació urbanística municipal corresponent consideri necessaris i adequats per a garantir el creixement de la població i de l'activitat econòmica, de conformitat amb el principi de creixement urbanístic sostenible.
La transformació urbanística del sòl urbanitzable requereix, amb caràcter general, la tramitació i aprovació definitiva d'un pla parcial urbanístic.
El traçat i característiques de les obres d'urbanització s'han de recollir en un projecte d'urbanització, això és, un projecte d'obres que té com a finalitat posar en marxa l'execució material de les determinacions dels plans d'ordenació urbanística municipal i dels plans urbanístics derivats en els àmbits d'actuació urbanística (art. 72 del TRLUC).
El projecte d'urbanització es pot integrar en la mateixa documentació del pla parcial, o bé tramitar-se i aprovar-se com un document independent (art. 82 i 97 i següents del Decret 305/2006, de 18 de juliol, pel que s'aprova el Reglament de la Llei d'urbanisme de Catalunya), tal com ha succeït en el cas que s'analitza.
En la determinació de la normativa aplicable a la revisió d'ofici, s'ha de diferenciar entre el règim procedimental i el règim material.
Com s'ha dit, entre d'altres, en els recents dictàmens 261/2018 i 80/2019, "La tramitació del procediment de revisió s'ha d'ajustar a la normativa vigent en el moment de la incoació.
En canvi, des d'una perspectiva material o substantiva, el règim de les causes de nul·litat de ple dret és l'establert en la normativa vigent en el moment en què es va dictar l'acte o es va aprovar la resolució objecte de revisió."
Pel que fa a la normativa d'aplicació al procediment de revisió d'ofici, tot tenint en compte que el procediment va ser iniciat mitjançant acord de la Junta de Govern Local de l'Ajuntament de Cadaqués de 20 de maig de 2019, motivat per les sol·licituds presentades el 26 de juny de 2017 i 14 de novembre de 2018, és d'aplicació la regulació continguda en l'LPAC, ja que la disposició transitòria tercera, apartat b), preveu que "Els procediments de revisió d'ofici iniciats després de l'entrada en vigor de la present Llei s'han de substanciar per les normes que s'hi estableixen".
Per tant, i atès que la Llei esmentada va entrar en vigor –tret d'algunes previsions– el 2 d'octubre de 2016, s'aplica la normativa disposada a la LPAC (l'article 106 i les disposicions generals previstes en els articles 75 i següents), així com l'article 71 de la Llei 26/2010.
En relació amb la normativa aplicable des d'un punt de vista material, s'ha de tenir en compte que el present procediment de revisió d'ofici versa, com ja s'ha dit, sobre el Projecte d'urbanització del Pla parcial Sector 6.2 Sa Guarda de Cadaqués, aprovat definitivament per la Junta de Govern Local el 21 de juny de 2013.
Per tant, li resulta d'aplicació la regulació continguda en la Llei 30/1992, de 26 de novembre, de règim jurídic de les administracions públiques i del procediment administratiu comú (LRJPAC) que, com ja s'ha vist, regula en l'article 62.1 les causes de nul·litat de ple dret, en els mateixos termes que, a l'actualitat, ho fa l'article 47.1 de l'LPAC.
Addicionalment, cal tenir en compte les previsions contingudes a la normativa urbanística.
En particular, l'article 11 del TRLUC preveu que són nul·les de ple dret les reserves de dispensació contingudes als plans urbanístics i a les ordenances urbanístiques municipals, i també les que concedeixin les administracions públiques al marge d'aquests plans i ordenances.
Entrant ja en l'anàlisi dels aspectes formals i procedimentals, i per tal de determinar si el procediment que s'examina s'ha dut a terme de conformitat amb l'article 106 i següents de l'LPAC i 71 i següents de la Llei 26/2010, cal fer referència a les qüestions següents:
En primer lloc, i com a antecedents de la incoació d'aquest procediment de revisió d'ofici, s'ha incorporat a l'expedient la documentació relativa a la modificació del Pla parcial urbanístic 6.2 Sa Guarda; la referida al Projecte d'urbanització que és objecte de revisió d'ofici; i els escrits presentats pel Sr.
D i per l'entitat Amics de la Natura de Cadaqués, que sol·liciten la revisió del Projecte d'urbanització.
En segon terme, atès que el procediment s'ha iniciat a instància de particulars, a més de constar en l'expedient un escrit de la Secretaria d'Habitatge Urbà i Territori en què insta a l'Ajuntament la incoació del procediment de revisió d'ofici, d'acord amb les competències corresponents, cal analitzar si els instants particulars que han formulat l'acció de nul·litat tenen legitimació activa per a instar la revisió d'ofici de les resolucions.
Respecte a aquesta qüestió, s'ha de tenir present que la legislació urbanística estableix que qualsevol ciutadà o ciutadana, en exercici de l'acció pública en matèria d'urbanisme, pot exigir davant els òrgans administratius i la jurisdicció contenciosa administrativa el compliment de la legislació i del planejament urbanístics (art. 12 del TRLUC), la qual cosa porta a concloure que els instants estan legitimats per a sol·licitar la revisió d'ofici del Projecte d'urbanització que és objecte del present procediment.
En tercer lloc, es constata que la tramitació del procediment de revisió d'ofici s'ha ajustat a les previsions normatives i que s'ha dut a terme de conformitat amb l'article 71 i següents de la Llei 26/2010, ja que arran dels escrits presentats, i després d'haver demanat i obtingut els informes tècnics i jurídics pertinents, l'ens local va acordar incoar l'expedient de revisió d'ofici, cosa que es va comunicar als sol·licitants i als afectats, que van formular-hi al·legacions.
Posteriorment, es va atorgar a les parts el tràmit de vista i d'audiència de l'expedient, a resultes del qual totes les parts interessades van presentar-hi al·legacions.
Així mateix, a l'empara de l'article 83 de l'LPAC, l'Ajuntament també va sotmetre l'expedient de revisió d'ofici a un tràmit d'informació pública per un període de 20 dies hàbils, en el decurs del qual van presentar-hi al·legacions la Institució Altempordanesa per a la Defensa i Estudi de la Natura (IAEDEN), l'Associació SOS EMPORDANET, i l'Associació de Naturalistes de Girona.
Clou l'expedient rebut la proposta de resolució que se sotmet a dictamen, que proposa declarar la nul·litat de ple dret de l'acord de la Junta de Govern Local de l'Ajuntament de Cadaqués de 21 de juny de 2013, en virtut del qual es va aprovar el Projecte d'urbanització del Pla parcial Sector 6.2 Sa Guarda.
Pel que fa als aspectes temporals en la tramitació del procediment, la manca de resolució expressa dins del termini de sis mesos permet entendre la sol·licitud desestimada per silenci administratiu, com seria el cas que s'examina, en què, des de les peticions inicials formulades pels interessats –el 26 de juny de 2017 i el 14 de novembre de 2018– ha transcorregut amb escreix el termini per a resoldre.
Tot i amb això, l'Administració conserva l'obligació de resoldre expressament la petició de les persones interessades.
Finalment, des del punt de vista formal, s'observa que tant l'expedient de revisió d'ofici, com els altres expedients que s'adjunten (l'expedient relatiu al Pla parcial i al Projecte d'urbanització), es troben correctament indexats i paginats.
V. Descripció del supòsit fàctic en què s'emmarca el present procediment de revisió d'ofici
Analitzades les qüestions formals i procedimentals, i abans d'entrar en el fons de l'assumpte, és necessari referir-se al supòsit de fet en què s'emmarca el present procediment de revisió d'ofici.
Com ja s'ha dit, el Projecte d'urbanització que és objecte del present procediment de revisió d'ofici té com a finalitat dur a terme l'execució material de les determinacions del Pla parcial del Sector 6.2 Sa Guarda.
En la versió inicial, aquest Pla parcial va ser aprovat per la CTUG el 13 de juliol de 1995, que en supeditava la publicació i executivitat a la presentació d'un text refós, que es va validar per acord de 29 de setembre de 2005.
El sector de planejament inclòs en aquest Pla parcial (ja previst en el Pla general d'ordenació urbana de Cadaqués, aprovat definitivament en data 17 de juliol de 1986) té una superfície total de 148.219 m2 i, seguint les directrius del POUM, es va establir un sostre total de 22.495,80 m2 destinat a habitatge, i es va fixar un nombre total de 105 habitatges amb tipologia unifamiliar aïllada, en una proporció de 214,25 m2 de sostre per habitatge.
En data 23 d'abril de 2009, el president de la Junta de Compensació va presentar una proposta de modificació del Pla parcial Sector 6.2 Sa Guarda.
La CTUG la va aprovar definitivament el 12 de març de 2010, i en va validar el text refós el 29 de setembre de 2010.
La modificació del Pla parcial de 2010 preveia que una gran part del sostre residencial (4.000 metres quadrats) es destinés a la implantació d'una instal·lació hotelera; i la resta, a habitatges de diferents tipus i dimensions.
Aquesta modificació del Pla parcial de l'any 2010 va ser declarada nul·la per Resolució del director general d'Urbanisme de 13 de juliol de 2012, previ el procediment de revisió d'ofici informat per aquesta Comissió en el Dictamen 338/2012.
La declaració de nul·litat es va fonamentar en el fet que no s'havia seguit el procediment qualificat recollit en l'article 98 del TRLUC (anteriorment, article 95 del Decret legislatiu 1/2005, de 26 de juliol) per a aquells supòsits en què el nou planejament comporta una diferent zonificació de les zones verdes o espais lliures previstos pel planejament vigent.
I és que, en efecte, la legislació urbanística estableix que, en aquests casos, l'aprovació del Pla parcial correspon al conseller o consellera de Territori i Sostenibilitat, amb l'informe previ favorable de la Comissió Territorial d'Urbanisme competent i de la Comissió d'Urbanisme de Catalunya, i que l'expedient també s'ha de sotmetre a dictamen de la Comissió Jurídica Assessora si ho sol·licita un terç del nombre legal de membres de la Comissió d'Urbanisme de Catalunya.
Malgrat aquestes previsions, el Pla parcial del Sector 6.2 Sa Guarda va ser aprovat per la CTUG (i no pel conseller), sense la intervenció de la Comissió d'Urbanisme de Catalunya, de manera que es va prescindir del procediment legalment establert.
Després de la declaració de nul·litat del Pla parcial, l'expedient es va retornar a la CTUG per tal que se li donés la tramitació corresponent, d'acord amb l'article 95 del Decret legislatiu 1/2005.
En aquest context, en data15 de gener de 2013, es va requerir a l'Ajuntament per tal que aportés una sèrie de documentació, incloent el document de modificació del Pla parcial, en el qual s'incloguessin les prescripcions formulades per la CTUG el 12 de març de 2010 i una memòria de justificació de no alteració de la funcionalitat, superfície i localització del sistema d'espais lliures.
En data 30 de gener de 2013 el Ple de l'Ajuntament va acordar aprovar el text refós de la modificació del Pla parcial 6.2 Sa Guarda; i, amb l'informe favorable de la Comissió de Política Territorial d'Urbanisme de 19 de març de 2013, i de la CTUG de 21 de març de 2013, en data 8 d'abril de 2013, el conseller de Territori i Sostenibilitat va aprovar definitivament la modificació del Pla parcial Sector 6.2 Sa Guarda, la qual incorporava una memòria annexa justificativa de la modificació de les zones verdes.
La modificació de 2013, segons s'indica en l'expedient, no incorpora canvis en relació amb la modificació del Pla parcial redactada l'any 2010.
Sense perdre de vista l'anterior, i com a antecedents més rellevants en la tramitació i aprovació del Projecte d'urbanització que és objecte del present procediment de revisió d'ofici, cal referir-se als següents:
En data 11 d'octubre de 2010, el president de la Junta de Compensació del Pla parcial del Sector 6.2 Sa Guarda va presentar a l'Ajuntament el Projecte d'urbanització promogut per la Junta de compensació per tal que l'Ajuntament dugués a terme els tràmits conduents a la seva aprovació inicial.
En data 15 de novembre de 2010, l'enginyer municipal va informar favorablement sobre els serveis previstos en el Projecte d'urbanització, si bé imposava una sèrie de condicions, referits a les infraestructures previstes en el Projecte d'urbanització.
En data 10 de desembre de 2010, la Junta de Govern Local va adoptar un acord que, en la part dispositiva, establia el següent:
«PRIMER.- Aprovar inicialment el projecte d'urbanització del Pla parcial 6.2 "Sa Guarda".
SEGON.- Dins el termini d'informació pública i amb caràcter previ a l'aprovació definitiva caldrà complimentar les esmenes descrites en l'informe emès per l'enginyer municipal.
TERCER.- Fer tramesa del projecte a l'ACA per al pertinent informe/autorització.
QUART.- Sotmetre l'expedient a informació pública pel termini d'un mes mitjançant edictes al BOP, a un diari de difusió provincial i al Tauler d'edictes de la Corporació.
CINQUÈ.- Notificar el present acord a les parts interessades pel seu coneixement i als efectes legals adients.»
En data de 10 d'octubre de 2011, la Junta de Govern va acordar deixar en suspens l'aprovació del Projecte d'urbanització fins que no es resolgués la revisió d'ofici en relació amb la modificació del Pla parcial, aprovada definitivament per la CTUG el 12 de març de 2010.
En data 11 d'octubre de 2011, el president de la Junta de Compensació, per tal de donar compliment a les prescripcions contingudes en l'informe tècnic de l'Ajuntament de 10 de desembre de 2010, va presentar una sèrie de documentació complementària, en resposta a les condicions relatives a les infraestructures de l'esmentat projecte.
En data 17 d'octubre de 2011, el cap de servei d'Aqualia (l'empresa concessionària del servei municipal d'aigües) va presentar a l'Ajuntament un informe en què indicava, essencialment, que la xarxa existent més propera no tenia capacitat per a abastir la nova demanda punta que derivaria de la construcció de nous habitatges a la zona de Sa Guarda, per la qual cosa era necessari que el promotor construís un pou amb una funció reguladora del dèficit puntual de cabals a l'estiu i un nou dipòsit, juntament amb una estació de bombeig.
En data 14 de novembre de 2011, l'ACA, amb el vistiplau del seu director, va emetre un informe tècnic en relació amb el Projecte d'urbanització del Sector 6.2 Sa Guarda.
La conclusió d'aquest informe informava favorablement sobre el Projecte d'obres bàsiques d'urbanització, i incloïa una sèrie de prescripcions, que indicaven que s'havia d'acreditar la suficiència dels recursos d'aigua actualment disponibles per a cobrir la demanda dels nous sectors i que s'havien d'incloure, en el pressupost d'urbanització, totes les obres fora de l'àmbit del sector per a l'ampliació i millora de les xarxes d'abastament i clavegueram de titularitat municipal, necessàries per a mantenir les condicions de servei reglamentàriament exigibles a aquestes xarxes.
En data 26 d'abril de 2013, la Junta de Govern Local va acordar aixecar la suspensió de la tramitació del Projecte d'urbanització del Pla parcial Sector 6.2 Sa Guarda i prosseguir-la des del moment en què s'havia acordat la suspensió.
En data 5 de juny de 2013, l'enginyer tècnic municipal i l'arquitecte municipal van emetre un informe tècnic conjunt en el qual valoraven la documentació presentada pel promotor.
A les conclusions, s'indicava que, amb caràcter previ a la recepció del serveis, calia presentar, entre d'altres, el certificat o informe d'idoneïtat de l'empresa d'abastament d'aigua i l'informe de les proves de pressió i estanqueïtat d'aquesta xarxa, i establia també com a condició general l'informe favorable de l'ACA.
En data 21 de juny de 2013, la Junta de Govern Local va acordar aprovar definitivament el Projecte d'urbanització del Pla parcial Sector 6 Sa Guarda, el qual es va publicar al Butlletí Oficial de la Província de Girona núm. 6418, de 16 de juliol de 2013.
Segons consta en l'expedient, les obres d'urbanització previstes pel Projecte d'urbanització es van iniciar el gener de 2019, tot i que es van suspendre en data 20 de maig de 2019, quan es va adoptar l'acord d'incoació del present expedient de revisió d'ofici.
Posició de les parts i proposta de l'Administració
La sol·licitud de revisió d'ofici versa, com ja s'ha dit, sobre el Projecte d'urbanització del Pla parcial Sector 6.2 Sa Guarda aprovat el 21 de juny de 2013, això és, el projecte d'obres dirigit a dur a terme l'execució material de les determinacions del Pla parcial modificat per darrera vegada en data 8 d'abril de 2013.
Pel que fa a la posició de les parts i la proposta de l'Administració, s'ha d'indicar el següent:
Els sol·licitants consideren que l'aprovació del Projecte d'urbanització objecte del present procediment de revisió d'ofici és nul de ple dret, tot i que per diferent motius.
D considera que el Pla parcial aprovat definitivament pel conseller de Territori i Sostenibilitat és nul i que, al seu torn, la nul·litat del Pla parcial comporta la del projecte d'urbanització, i invoca els principis de jerarquia normativa, frau de llei i actuació conforme al principi de bona fe.
Per la seva banda, la sol·licitud de l'entitat Associació Amics de la Natura de Cadaqués fa referència a nombroses infraccions, la majoria de les quals no es refereixen al Projecte d'urbanització, sinó al Pla parcial: es preveu la urbanització amb terrenys amb una pendent superior al 20 %; les zones verdes i els espais lliures resulten impracticables com a conseqüència del pendent del terreny; s'ha concedit al promotor una reserva de dispensació prohibida per l'ordenament jurídic; la xarxa viària no s'ajusta a l'esquema viari del PGOU; no s'han respectat les reserves d'habitatge en règim de protecció; s'ha executat un vial per la via de fet; resulta il·legal que els terrenys es classifiquin com a sòl urbanitzable; no s'ha realitzat correctament l'avaluació ambiental de l'impacte paisatgístic derivat de la urbanització; no s'han avaluat els efectes de la urbanització sobre les anomenades "parets seques", cabanes i clopers existents al sector; s'ha infringit el principi de desenvolupament sostenible; i és necessari que els terrenys inclosos dins el Sector "Sa Guarda" tingui la mateixa consideració que el Parc Natural del Cap de Creus i, per tant, que es classifiquin com a sòl no urbanitzable.
Quant a les causes de nul·litat que afecten, pròpiament, el Projecte d'urbanització, aquesta entitat es refereix a la manca de disposició dels cabals de subministrament d'aigua i de l'obtenció de la preceptiva concessió a favor del promotor de l'aprofitament dels recursos hídrics necessaris.
La Junta de Compensació del Pla parcial 6.2 Sa Guarda s'oposa a la declaració de nul·litat.
A més d'indicar que no era procedent l'obertura d'aquest procediment, atès que considera que les sol·licituds de revisió d'ofici manquen de fonament, en relació amb el tema de fons i, en concret, sobre la suficiència dels recursos hídrics.
Argumenta que aquests resulten garantits a partir de la consignació a l'expedient de l'obligació de la Junta de construir el pou durant el curs de les obres d'urbanització.
Així mateix, també s'indica que la construcció d'aquest pou, que tenia com a funció fer un reforç del dèficit puntual estiuenc del cabal d'aigua, a dia d'avui ja no resulta necessari, atès que en un altre punt del municipi ja s'ha construït un altre pou (el pou de Quatre Camins), que serviria per a cobrir la demanda que es generaria pel Sector Sa Guarda, i es remet en aquest punt a l'Informe emès per l'entitat Aqualia l'11 de març de 2019.
Finalment, la proposta de resolució formulada per l'Ajuntament de Cadaqués proposa estimar la revisió d'ofici sol·licitada i declarar la nul·litat de ple dret del Projecte d'urbanització.
En concret, l'Administració considera que l'aprovació del Projecte d'urbanització és nul·la de ple dret pels motius següents:
– En primer terme, entén que s'ha vulnerat totalment i absolutament el procediment legalment establert (art. 47.1. e) de l'LPAC), ja que la declaració de nul·litat del Pla parcial aprovat l'any 2010 hauria d'haver comportat una nova tramitació del Projecte d'urbanització, i no la paralització i un posterior reinici.
– En segon lloc, entén que l'aprovació del Projecte d'urbanització és contrària a la legalitat i comporta l'adquisició de drets quan manquen els requisits essencials per a la seva adquisició (art. 47.1.f) de l'LPAC), ja que no s'ha acreditat la suficiència dels recursos hídrics ni la situació i les característiques del pou.
Sobre això, l'Ajuntament assenyala que l'informe emès per Aqualia el març de 2019, en què indica que la construcció del pou ja no resulta necessària per a cobrir les demandes de la urbanització Sa Guarda, no es pot tenir en compte perquè és posterior a l'aprovació del Projecte d'urbanització i, en el cas que l'acte sigui nul, no és possible la convalidació.
En vista de tot l'exposat fins ara, escau que la Comissió es pronunciï sobre el fons de l'assumpte i valori si s'han produït les causes de nul·litat a les quals es refereix l'Administració en la proposta de resolució.
Anàlisi del motiu de nul·litat consistent en l'adopció de l'acte administratiu prescindint totalment i absolutament del procediment legalment establert
La proposta de resolució formulada per l'Administració entén que, en l'aprovació del Projecte d'urbanització, s'ha vulnerat totalment i absolutament el procediment legalment establert (art. 62.1.e) de l'LRJPAC), perquè la Resolució del director general d'Urbanisme de 13 de juliol de 2012, que va declarar la nul·litat del Pla parcial aprovat l'any 2010, hauria d'haver comportat una nova tramitació del projecte d'urbanització, i no la seva paralització i posterior reinici, un cop aprovat novament el Pla parcial l'any 2013.
Respecte a aquesta qüestió, aquest òrgan consultiu ha indicat en nombroses ocasions que la causa de nul·litat recollida en l'article 62.1.e) de l'LRJPAC (actualment, art. 47.1.e) de l'LPAC) concorre en els diversos supòsits en els quals l'Administració dicta la seva voluntat sense respectar un conjunt de tràmits i actuacions requerits pel concret procediment administratiu de què es tracti, ja sigui perquè no es dugui a terme cap procediment, perquè l'Administració se n'hagi saltat algun tràmit essencial o bé perquè el procediment no sigui el previst per la norma (Dictamen 95/2017).
En tractar-se d'un projecte d'urbanització, el procediment previst legalment en el cas que s'examina es troba regulat en els articles 89 i 119 del TRLUC.
En concret, l'article 89.6 TRLUC disposa: "Els ajuntaments aproven inicialment i definitivament els projectes d'urbanització seguint la tramitació que estableix l'article 119.2.
Un cop aprovat inicialment el projecte, s'ha de demanar un informe als organismes públics i establir un termini d'un mes perquè les empreses de subministrament de serveis afectades es pronunciïn sobre el projecte [...]."
L'apartat 7 del mateix precepte disposa que "L'Agència Catalana de l'Aigua ha d'emetre un informe sobre la solució de sanejament proposada en els projectes d'urbanització.
En el cas d'adopció de la solució de sanejament col·lectiu mitjançant les infraestructures previstes en la planificació hidrològica, s'ha de justificar el pagament de la corresponent taxa per l'accés a les infraestructures de sanejament en alta abans de l'aprovació definitiva del projecte d'urbanització".
Per la seva banda, l'article 119.2 del TRLUC (al qual es remet l'article 89.6 del TRLUC), estableix les regles a respectar en la tramitació dels instruments de gestió urbanística, i fa referència a les següents:
"a) L'aprovació inicial i l'aprovació definitiva corresponen a l'administració actuant.
g) Un cop aprovats definitivament els projectes de divisió poligonal, se n'ha de lliurar una còpia diligenciada a la comissió territorial d'urbanisme competent."
Atenent aquesta regulació, cal assenyalar que, d'acord amb la documentació incorporada a l'expedient, amb caràcter previ a l'aprovació del Projecte d'urbanització del Pla parcial Sector 6.2 Sa Guarda, des d'un punt de vista formal, es varen realitzar tots els tràmits previstos per la normativa urbanística per a l'aprovació d'un projecte d'urbanització (art. 89 i 119 del TRLUC); qüestió que en cap moment és objecte de discussió.
En efecte, un cop el president de la Junta de Compensació va presentar el Projecte d'urbanització a l'Ajuntament per a la seva aprovació, es va produir l'aprovació inicial per l'òrgan competent dins el termini legalment previst; es va sotmetre als tràmits d'audiència i d'informació pública; es va incorporar a l'expedient l'informe emès per Aqualia, com a empresa de subministrament afectada, i també l'informe de l'ACA; l'Ajuntament va emetre, així mateix, informes tècnics i jurídics de caràcter favorable; i l'òrgan competent va adoptar l'acord d'aprovació definitiva del projecte, el qual es va notificar a les parts i es va publicar en els diaris i butlletins oficials.
Si que és cert, no obstant això, que aquesta tramitació, en data 10 d'octubre de 2011, es va suspendre mentre no es resolgués la revisió d'ofici de la modificació del Pla parcial aprovada l'any 2010 i que, un cop aquesta va ser declarada nul·la i es va aprovar la modificació de l'any 2013, es va prosseguir amb l'aprovació del Projecte d'urbanització des del moment en què s'havia acordat la suspensió, sense iniciar un procediment nou, ni repetir cap dels tràmits que s'havien realitzat fins al moment.
A criteri d'aquest òrgan consultiu, aquesta manera de procedir no comporta que l'aprovació del Projecte s'hagi dictat prescindint totalment i absolutament del procediment legalment establert, pels motius que s'indiquen a continuació:
1) Una vegada l'Ajuntament de Cadaqués va qüestionar la legalitat del Pla parcial aprovat l'any 2010, i en va sol·licitar la revisió d'ofici corresponent, la suspensió de la tramitació del Projecte d'urbanització va resultar ajustada a dret.
En efecte, els projectes d'urbanització persegueixen, com ja s'ha dit, posar en marxa l'execució material de les determinacions de certs instruments de planejament.
Per això, en el moment en què hi ha un procediment (administratiu o judicial) que pot comportar la modificació del planejament o la seva anul·lació, és procedent suspendre la tramitació del projecte d'urbanització o, si escau, l'execució, mentre no es resolen les qüestions relatives al Pla del qual dimana el projecte (Sentències de la Sala Contenciosa, Secció Cinquena, del Tribunal Suprem de 24 de setembre de 2001 i de 19 de juliol de 1984).
Actualment, aquesta qüestió està prevista d'una manera expressa a la legislació de procediment, ja que l'article 22.2 de l'LPAC disposa que "El transcurs del termini màxim legal per resoldre un procediment i notificar la resolució se suspèn en els casos següents: a) Quan una Administració pública requereixi una altra perquè anul·li o revisi un acte que entengui que és il·legal i que constitueixi la base per al qual la primera hagi de dictar en l'àmbit de les seves competències, en el supòsit a què es refereix l'apartat 5 de l'article 39 d'aquesta Llei, des que es fa el requeriment fins que s'atengui o, si s'escau, es resolgui el recurs interposat davant la jurisdicció contenciosa administrativa.
S'ha de comunicar als interessats tant la realització del requeriment com el seu compliment o, si s'escau, la resolució del recurs contenciós administratiu corresponent".
2) Afirmada la procedència de suspendre la tramitació del Projecte d'urbanització mentre no es resolia el procediment de revisió d'ofici de la modificació del Pla parcial, una vegada aquesta va ser declarada nul·la i es va aprovar un nou instrument que donava cobertura al projecte, res no impedia que la tramitació es reprengués, essent la regla general, precisament, no repetir els tràmits que s'haurien mantingut igual en el cas que no s'hagués produït la declaració de nul·litat de la modificació del Pla parcial.
S'ha de recordar que els projectes d'urbanització, a diferència dels plans urbanístics, són actes administratius, i no disposicions generals (Sentència de la Sala Contenciosa, Secció Sisena, del Tribunal Suprem de 6 de març de 2001), per la qual cosa els resulta d'aplicació el principi de conservació dels actes i tràmits administratius expressament previst a la legislació de procediment.
En concret, l'article 51 de l'LPAC (anteriorment, art. 66 de l'LRJPAC) disposa que "L'òrgan que declari la nul·litat o anul·li les actuacions ha de disposar sempre la conservació d'aquells actes i tràmits el contingut dels quals s'hauria mantingut igual si no s'hagués comès la infracció. "
3) Tenint en compte l'anterior, s'ha de dir que, en el cas que s'examina, en l'expedient no consta que la infracció comesa en relació amb la modificació del Pla parcial 6.2 Sa Guarda aprovada l'any 2010 afectés els actes vinculats al Projecte d'urbanització que es varen conservar, tal com ha exigit la jurisprudència per no conservar els actes i tràmits ja realitzats (sentències de 22 de juliol de 2009 i 17 de setembre de 2009, de la Sala Contenciosa Administrativa, Secció Cinquena, del Tribunal Suprem).
I és que, com s'ha vist, la declaració de nul·litat del Pla parcial aprovat l'any 2010 es va produir per qüestions formals, i no de fons, ja que aquest no havia anat precedit del procediment qualificat per a aquells supòsits en què el nou planejament comporta una diferent zonificació de les zones verdes o espais lliures previstos pel planejament vigent.
En aquest supòsit es requereix la intervenció de la Comissió Territorial d'Urbanisme competent, de la Comissió d'Urbanisme de Catalunya, la possible intervenció de la Comissió Jurídica Assessora i l'aprovació definitiva pel conseller o consellera de Territori i Sostenibilitat (art. 98 del TRLUC).
Com a conseqüència de l'anterior, entre la redacció del Pla parcial de 2010 i la redacció de 2013, no es varen produir canvis substantius o de fons, per la qual cosa, una vegada aprovada la modificació del Pla parcial mitjançant la resolució del conseller de Territori i Sostenibilitat de 8 d'abril de 2013, res no impedia que es reprengués la tramitació del projecte d'urbanització, mantenint aquells tràmits que no es veien afectats per la declaració de nul·litat de la modificació del Pla parcial aprovada l'any 2010.
En relació amb aquesta qüestió, resulta significatiu l'informe emès per l'arquitecta municipal, el 28 de març de 2019, en resposta a l'escrit de la Secretaria municipal, que sol·licitava si les previsions de l'última modificació del Pla parcial Sa Guarda aprovat l'any 2013 s'havien incorporat al Projecte d'urbanització.
Sobre aquesta qüestió, l'informe de l'arquitecta municipal conclou que, atès que el document de referència (la memòria annexa justificativa de la modificació de les zones verdes, de 2013) no modificava el Pla parcial 6.2 Sa Guarda, ni tampoc el Projecte d'urbanització, no havia calgut incorporar cap nova previsió al Projecte d'urbanització.
De l'anterior es desprèn que els actes i tràmits vinculats al Projecte d'urbanització realitzats amb anterioritat a la declaració de nul·litat de la modificació del Pla parcial de 2010 haurien tingut el mateix contingut si, en l'aprovació d'aquest instrument, s'hagués seguit el procediment legalment establert, per la qual cosa era procedent conservar-los.
Atenent l'anterior, aquest òrgan consultiu considera que no es pot apreciar, en l'aprovació del Projecte d'urbanització objecte de revisió d'ofici, la causa de nul·litat recollida en l'article 62.1.e) de l'LRJPAC, consistent en la infracció total i absoluta del procediment legalment establert.
Anàlisi del motiu de nul·litat consistent en l'adquisició de drets quan manquen els requisits essencials per a adquirir-los
En relació amb la causa de nul·litat recollida en l'article 62.1.f) de l'LRJPAC (actual art. 47.1.f) de l'LPAC), l'Administració entén que l'aprovació del Projecte d'urbanització va comportar l'adquisició de drets quan mancaven els requisits essencials per a adquirir-los, ja que no es va acreditar la suficiència de recursos hídrics, la situació del pou i el títol concessional per al desenvolupament del Pla parcial del Sector 6.2 Sa Guarda.
Tenint en compte l'anterior, s'ha de dir que el punt de partida en relació amb aquesta qüestió és que la transformació urbanística del sòl requereix que els terrenys a urbanitzar compleixin amb una sèrie de requisits, en relació amb els quals el projecte d'urbanització té un paper clau.
Pel que fa a l'abastament d'aigua, aquest requisit ha adquirit un paper destacat en els últims anys, en el quals s'ha procurat assegurar una articulació adequada de l'ordenació urbanística i la planificació i gestió dels recursos hídrics, amb la coordinació corresponent de les competències i els interessos implicats.
Un dels primers passos en aquesta direcció va venir de la mà de la Llei 11/2005, de 22 de juny, de modificació de la Llei per la qual s'aprova el Pla hidrològic nacional.
Aquesta norma va modificar la redacció de l'article 25.4 del Reial decret legislatiu 1/2001, de 20 de juliol, que regula els informes que han d'emetre les confederacions hidrogràfiques en relació amb els actes i plans que aprovin les comunitats autònomes en l'exercici de les seves competències, en les matèries de medi ambient i ordenació del territori i urbanisme, entre d'altres.
En concret, en virtut de la modificació operada per la Llei 11/2005, es va afegir un paràgraf segon en l'article 25.4 de la Llei d'aigües, que estableix: "Quan els actes o plans de les comunitats autònomes o de les entitats locals comportin demandes noves de recursos hídrics, l'informe de la confederació hidrogràfica s'ha de pronunciar expressament sobre l'existència o inexistència de recursos suficients per satisfer aquestes demandes. "
Així mateix, mentre que, amb anterioritat, l'article 25.4 de la Llei d'aigües establia que el silenci en l'emissió d'aquest informe tenia caràcter positiu, la redacció atorgada per la Llei 11/2005 disposa que "L'informe s'entén desfavorable si no s'emet en el termini establert a aquest efecte".
En l'àmbit urbanístic, l'article 22 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana (TRLSRU) –anterior art. 15 del Reial decret legislatiu 2/2008, de 20 de juny, pel qual s'aprova el text refós de la Llei de sòl– estableix, en l'apartat 3 que "En la fase de consultes sobre els instruments d'ordenació d'actuacions d'urbanització, s'han d'obtenir almenys els informes següents, quan siguin preceptius i no s'hagin emès ni incorporat a l'expedient ni s'hagin d'emetre en una fase posterior del procediment de conformitat amb la seva legislació reguladora: a) El de l'Administració hidrològica sobre l'existència de recursos hídrics necessaris per satisfer les noves demandes i sobre la protecció del domini públic hidràulic [...].
Els informes a què es refereix aquest apartat es determinen per al contingut de la memòria ambiental, que només en pot dissentir de manera expressament motivada".
A Catalunya, la normativa urbanística també s'ha referit a aquesta qüestió, en regular el contingut i el procediment d'elaboració i aprovació tant dels instruments de planejament com dels projectes d'urbanització.
Pel que fa als instruments de planejament i, en concret, als plans parcials, l'article 82 de l'RLUC ("Determinacions relatives als serveis urbanístics i les obres d'urbanització") estableix, en l'apartat 2, que:
"En cas que el pla parcial urbanístic o el pla parcial urbanístic de delimitació no concreti directament les obres d'urbanització bàsiques, ha de contenir:
a) L'assenyalament dels traçats de les xarxes existents i dels traçats indicatius dels serveis que estableixi i, com a mínim, de les xarxes de subministrament d'aigua, reg i hidrants per a incendi; de clavegueram; de distribució d'energia elèctrica i d'enllumenat públic.
b) La capacitat dels serveis d'acord amb els previsions de consum i d'abocaments derivades dels usos a implantar.
c) La determinació dels serveis urbanístics a establir i la descripció de les característiques principals de les xarxes de serveis, les quals, llevat que concorrin motius justificats que ho impedeixin, han de ser soterrades."
Per la seva banda, l'article 96 de l'RLUC, relatiu a l'objecte i contingut dels projectes d'urbanització, estableix, en l'apartat 4, que l'avantprojecte de les obres d'urbanització previstes ha d'incloure: "d) Plànols de projecte, sobre la base de la cartografia topogràfica digital, i a una escala mínima d'1:1.000, en els quals es reflecteixin el traçat i característiques de totes les obres d'urbanització previstes i, en qualsevol cas, com a mínim, els aspectes següents: [...]
La xarxa de distribució d'energia elèctrica i d'aigua, la xarxa d'hidrants per a incendi, així com la xarxa de distribució de gas, si s'escau, i la infraestructura per a la implantació o connexió a les xarxes de telecomunicacions.
Han d'incloure la referència, la posició gràfica, la descripció i el nombre de les estacions de transformació, de dipòsits, de nodes o brancals per a les connexions respectives a les xarxes de subministrament de nivell superior, sens perjudici de la normativa particular vigent per a cada servei."
L'article 96.5 RLUC estableix, així mateix, que, "La documentació assenyalada en l'apartat anterior ha de tenir el grau suficient de detall que permeti als organismes públics, a les empreses de subministrament de serveis i altres operadors de serveis afectats pronunciar-se sobre l'adequació de les obres i serveis previstos.
A aquests efectes, els esmentats organismes, empreses i operadors estan obligats a facilitar la informació suficient sobre les infraestructures i xarxes existents i sobre els plans d'implantació".
Tot l'anterior es completa amb l'article 96.6 RLUC, que preveu: "La documentació relativa a les obres d'urbanització a què es refereixen els apartats 3 i 4 ha d'assolir, abans de l'aprovació provisional o definitiva, segons s'escaigui, el grau de projecte d'execució, i ha de constar de:
a) La memòria descriptiva de les característiques de les obres d'urbanització.
b) Plànol de situació degudament referenciat.
c) Els plànols de projecte referenciats en l'apartat 4.d) d'aquest article, completats amb els plànols de detall necessaris per definir totalment les obres.
Aquests plànols de projecte i de detall, en el cas que no es prevegi un projecte d'urbanització complementari, han de tenir el contingut que estableix l'article 98.2 d'aquest Reglament.
d) El plec de prescripcions tècniques.
e) Els amidaments, els quadres de preus i el pressupost, el qual, en cas que el projecte d'urbanització comprengui diversos polígons d'actuació urbanística, ha d'estar desglossat per polígons.
g) Si el projecte d'urbanització comprèn solament les obres d'urbanització bàsiques, els criteris i el pressupost orientatiu de les altres obres i despeses d'urbanització, sens perjudici que els projectes d'urbanització complementaris els concretin."
Pel que fa a la interpretació d'aquests preceptes pels tribunals, aquests han assenyalat el caràcter preceptiu i vinculant de l'informe de l'Administració hidràulica i la necessitat que, abans d'aprovar l'instrument urbanístic corresponent, quedi garantida i acreditada la suficiència dels recursos hídrics (sentències de 4 de novembre de 2014, 24 d'abril de 2012 i 25 de setembre de 2012 de la Sala Contenciosa Administrativa, Secció Cinquena, del Tribunal Suprem).
Tenint en compte la regulació i la jurisprudència citada, pel que fa a l'avaluació i acreditació de la suficiència dels recursos hídrics en relació amb el Sector 6.2 Sa Guarda, s'ha d'assenyalar el següent:
El Sector 6.2 Sa Guarda es va preveure, com ja s'ha vist, en el Pla general d'ordenació urbana de Cadaqués aprovat definitivament per la CTUG el 17 de desembre de 1986.
És aquest instrument el que estableix les característiques i els paràmetres generals que ha d'acomplir el seu desenvolupament, incloent el tipus d'ordenació del sector (edificació aïllada o aparionada), el seu ús (residencial), així com el nombre total d'habitatges del sector, concretat en 105 habitatges.
En el moment en què es va aprovar el planejament general, les previsions legals citades no s'havien aprovat, si bé la memòria del Pla general es refereix al servei d'aigua potable, tot referint-se als problemes que, tradicionalment, ha tingut el municipi per tal de satisfer les necessitats d'aigua potable.
En aquest sentit, la memòria afirma que "El Servei Municipal d'Aigua Potable, resultant de l'execució del projecte dut a terme per la Confederació Hidrogràfica del Pirineu Oriental, va cobrir les necessitats de la vila, amb prou feines fins a l'any 1959, data en la qual, en acusar-se el desbordament turístic i per tal de poder-ne atendre les exigències, es va pensar a estudiar un nou abastament.
L'afluència del fort nombre de turistes registrada a partir de 1960, arribant a més de 12.000 l'any 1967, va produir trastorns gravíssims i dificultats en el subministrament [...].
Donats els problemes de l'aigua, i corrent el perill d'ésser Cadaqués declarada "localitat no apta per al turisme", l'Ajuntament va haver de cercar una solució d'emergència, per cara que fos, consistint aquesta en el trasvàs d'aigua mitjançant el transport marítim des de les platges de Sant Pere Pescador a aquesta Vila".
Tenint en compte aquesta problemàtica, l'any 1970 es va atorgar una concessió per a la captació d'aigua potable, realitzada a través de diversos pous.
En concret, en relació amb el Sector Sa Guarda, la memòria del Pla general assenyala que, "A partir de l'estiu de 1984, s'explota un altre pou a la zona de Sa Guarda, amb la mateixa finalitat que els esmentats, el qual, a més, hom creu que servirà per a substituir les botes d'aigua que calia fer-ne provisió per tal de superar les puntes del mes d'agost".
Pel que al Pla parcial Sector 6.2 Sa Guarda, la proposta presentada inicialment l'any 2009 va ser informada per la Direcció General d'Urbanisme del Departament de Territori i Sostenibilitat, que, en l'informe tècnic de 10 de juny de 2009, indicava que la modificació "assenyala els traçats de les xarxes existents i dels traçats indicatius del serveis, com a mínim, de les xarxes de subministrament d'aigua, reg i hidrants per a incendi [...].
Tot i així, no inclou la capacitat dels serveis d'acord amb les previsions de consum i d'abocaments derivades dels usos a implantar".
L'11 de març de 2010, el Servei Territorial d'Urbanisme de Girona va efectuar la proposta de ponència tècnica a la CTU de Girona, sobre la modificació del PP 6.2 Sa Guarda i en l'apartat "Valoració de l'expedient" va posar de manifest, entre d'altres extrems, el següent: "Altrament, també s'observa que, en el tràmit del Pla parcial que ara es modifica, no hi consta informe (ni cap sol·licitud) de l'Agència Catalana de l'Aigua.
En aquest sentit, i en aplicació del Decret legislatiu 3/2003, de 4 de novembre, pel qual s'aprova el text refós de la legislació en matèria d'aigües de Catalunya, caldria, com a mínim, que en el tràmit del projecte d'urbanització, l'aprovació definitiva del qual condiciona l'executivitat de l'aprovació definitiva del pla parcial, se sol·liciti informe a aquest organisme, i s'incorpori, si escau, les determinacions que en puguin resultar."
Per la seva banda, en l'expedient referit al Projecte d'urbanització del Pla parcial Sector 6.2 Sa Guarda, que és l'objecte del present procediment de revisió d'ofici, consten diversos documents i informes referits a l'acreditació de la suficiència dels recursos hídrics, i és possible fer referència als següents:
1) El 15 de novembre de 2010, l'enginyer tècnic industrial assessor de l'Ajuntament va emetre un informe tècnic, en les conclusions del qual va posar de manifest, a l'efecte d'allò que ara interessa, el següent:
"Informar favorablement els serveis previstos en el Projecte d'urbanització del Sector 6.2 Sa Guarda, amb les següents condicions:
La connexió amb la xarxa existent es realitzarà amb nous pous de registre i amb la supervisió tècnica del personal municipal.
Xarxa d'abastament d'aigua potable
Caldrà informe favorable de la concessionària del servei municipal d'aigües AQUALIA.
Les concessions a la xarxa municipal serà realitzat per l'empresa concessionària del servei municipal d'aigües AQUALIA [...].
Informe favorable de l'Agència Catalana de l'Aigua (ACA) [...]."
2) En data 17 d'octubre de 2011, el cap de servei d'Aqualia (l'empresa concessionària del servei municipal d'aigües) va presentar a l'Ajuntament un informe en el qual indicava el següent:
"La xarxa d'abastament actual a Cadaqués es nodreix de recursos hidràulics que provenen de l'ETAP d'Empuriabrava i la conducció per bombeig fins els dipòsits reguladors, des d'on es distribueix a tota la població.
Sovint es produeixen puntes de demanda –sobretot estacionals (a l'estiu)– que l'actual infraestructura d'instal·lacions en alta no pot absorbir adequadament per manca de secció suficient de la canonada general de portada, en concret, el tram de 175 mm, des del dipòsit de Margarits fins a Cadaqués, fet que origina la necessitat de recórrer a solucions alternatives, disposant el servei de les aportacions temporals que provenen d'alguns pous emplaçats dintre de la mateixa zona urbana de la població.
La construcció de nous habitatges a la zona de Sa Guarda, on la xarxa existent més propera no té capacitat per a abastir la nova demanda punta de 462 m3/dia, fa necessària la construcció pel promotor d'un nou pou amb una funció reguladora del dèficit puntual de cabals a l'estiu aportant a la xarxa (15 a 20 m3/h) i un nou dipòsit en aquesta zona Sa Guarda, juntament amb una estació de bombeig que garanteixi la pressió mínima establerta pel Reglament en el punt més elevat i, que per altra banda, ampliï la capacitat actual d'emmagatzemament dels dipòsits municipals."
3) En data 17 de novembre de 2011, la Demarcació Territorial de Girona de l'ACA va emetre un informe en el qual indicava que "En el document aportat no es fa referència a la suficiència dels recursos d'aigua actualment disponibles en el sistema d'abastament urbà a Cadaqués per a cobrir la demanda dels nous sectors de sòl urbà i urbanitzable planificats, entre ells el del sector "Sa Guarda".
En la conclusió de l'informe es diu:
"S'informa favorablement el Projecte d'obres bàsiques d'urbanització del sector 6.2 Sa Guarda subscrit el juliol de 2010 per l'enginyer industrial [...], amb les següents prescripcions a tenir en compte.
S'acreditarà la suficiència dels recursos d'aigua actualment disponibles en el sistema d'abastament urbà de Cadaqués per a cobrir la demanda dels nous sectors de sòl urbà i urbanitzable planificats, entre ells del sector Sa Guarda."
El 17 de novembre de 2011, van signar el referit informe la tècnica de la Unitat de Gestió del DPH de la Demarcació Territorial de Girona, el cap de la Unitat de Gestió del Domini Públic Hidràulic de la Demarcació de Girona i el cap de la Demarcació Territorial de Girona, per delegació del director.
4) En data 5 de juny de 2013, l'enginyer tècnic municipal i l'arquitecte municipal van emetre un informe tècnic conjunt sobre la documentació complementària presentada pel promotor en resposta a l'informe tècnic de l'Ajuntament de Cadaqués, relatiu a les infraestructures del Projecte d'urbanització, que recollia la solució a les condicions tècniques exigides en l'informe de 15 de novembre de 2010.
Concretament, i en relació amb l'apartat "Xarxa d'abastament d'aigua potable", hi consta el següent: "En l'expedient consta l'informe emès per la concessionària de la xarxa d'aigua potable de Cadaqués, on informa que cal la previsió en el projecte de la construcció d'un nou pou amb un aforament mínim de 15m3/h amb dipòsit regulador en el sector."
5) En data 21 de juny de 2013 es va aprovar definitivament el Projecte d'urbanització, el qual incorpora un annex 1, relatiu a la xarxa d'abastament d'aigua, en què es fa referència a les dotacions, a les hipòtesis de càlcul, a la previsió de necessitat d'aigua potable, a la capacitat del dipòsit regulador, als materials a utilitzar i a l'esquema bàsic de funcionament.
Així mateix, aquest projecte també incorpora la documentació gràfica relativa a la situació i les característiques bàsiques de l'equip de bombeig i el dipòsit; però no la situació del pou i les seves característiques, les quals no s'han incorporat ni en la memòria ni en l'annex corresponent, ni tampoc en l'estat d'amidaments ni en el pressupost.
Tenint en compte l'anterior, de l'expedient es deriva que la suficiència dels recursos hídrics és una qüestió que es va avaluar amb caràcter previ a l'aprovació del Projecte d'urbanització; i que, en concret, van emetre informes els serveis tècnics municipals, l'ACA i l'empresa concessionària del servei d'aigua potable al municipi de Cadaqués (Aqualia).
En aquests informes es va posar de manifest la necessitat de construir un pou, com a infraestructura que inicialment no estava prevista, i que era necessària per tal d'assegurar que es podien cobrir les demandes d'aigua potable.
En relació amb aquesta infraestructura, aquest òrgan consultiu constata que la documentació incorporada al Projecte d'urbanització aprovat en data 21 de juny de 2013 no compleix amb el contingut exigit per la legislació vigent (article 22 del TRLSRU i article 96 de l'RLUC), que estableix, com s'ha vist, que, en relació amb les xarxes de distribució d'aigua, ha de constar la memòria descriptiva de les característiques de les obres d'urbanització i els plànols de detall necessaris per a definir totalment les obres i el pressupost.
I és que, si bé aquests extrems sí que consten reflectits en relació amb l'equip de bombeig i el dipòsit, en l'expedient tramès a aquesta Comissió consta que la Junta de Compensació no va incorporar en el projecte cap referència a la construcció del pou; una infraestructura necessària d'acord amb les indicacions que li havien realitzat les administracions competents.
L'anterior comporta, a judici d'aquesta Comissió, la concurrència de la causa de nul·litat prevista en l'article 62.1.f) de l'LRJPAC, pels motius que s'exposen a continuació:
a) En primer terme, ja s'ha vist com la normativa d'aigües i també la normativa urbanística estableixen que l'acreditació dels recursos hídrics suficients es configura com un requisit imprescindible, de singular rellevància, per al desenvolupament d'un determinat àmbit urbanístic, més encara quan es tracta d'usos residencials.
En aquest context, és reiterada la jurisprudència que ha afirmat la nul·litat dels instruments de planejament urbanístic o, si escau, d'execució urbanística, que s'aprovin sense acreditar aquest extrem degudament (sentències d'11 de juny de 2015, 12 de juny de 2015 i 20 de juliol de 2015 de la Sala Contenciosa Administrativa, Secció Cinquena, del Tribunal Suprem, entre d'altres).
b) En segon lloc, des d'un punt de vista substantiu, l'acreditació de la suficiència de recursos hídrics s'ha de realitzar amb un alt grau de concreció, que permeti conèixer l'actuació que es durà a terme per a assegurar-ne la disponibilitat física i jurídica, i incorporar una memòria que descrigui les obres, els plànols de detall de les obres i el pressupost.
No n'hi ha prou, per tant, amb invocar l'existència dels recursos, sinó que s'exigeix que la documentació assoleixi el grau de projecte d'execució.
En el present cas, com s'ha vist, aquestes qüestions no es van complir i és que, malgrat que l'Administració va indicar al particular la necessitat de construir un pou, aquest no està previst en la documentació incorporada al Projecte d'urbanització, i queden oberts tots els extrems relatius a la seva execució, com són la ubicació o el cost, entre d'altres qüestions.
Aquest vici no quedaria esmenat, tal com pretén la interessada, pel fet que s'hagi manifestat el compromís de construir el pou o, fins i tot, pel fet s'afirmi la no necessitat d'aquesta infraestructura a causa de circumstàncies sobrevingudes.
En definitiva, i com a conclusió, l'aprovació del Projecte d'urbanització del Pla parcial Sector 6.2 Sa Guarda es va realitzar sense que s'hagués acreditat, en els termes previstos legalment, la suficiència dels recursos hídrics i això va comportar l'adquisició de drets quan mancaven els requisits essencials per a adquirir-los.
Per tant, hi concorre la causa de nul·litat recollida en l'article 62.1.f) de l'LRJPAC (actual art. 47.1.f) de l'LPAC).
S'informa favorablement sobre la revisió d'ofici instruïda per l'Ajuntament de Cadaqués amb la finalitat de declarar la nul·litat de ple dret de l'acord de 21 de juny de 2013, d'aprovació definitiva del Projecte d'urbanització del Sector 6.2 Sa Guarda.